૧ ઑગસ્ટ, ૧૯૯૦. સદ્દામ હુસૈનની ઇરાકી સેના અચાનક પાડોશી દેશ કુવૈત પર ચડી આવી અને એને ખેદાનમેદાન કરવાનું શરૂ કરી દીધું. કુવૈતીઓને વીણી-વીણીને મારવાનું શરૂ કર્યું, પરંતુ જૂની દોસ્તીનો લિહાજ રાખીને ત્યાં વસતા ભારતીયો પર થોડી દયા ખાધી. પરંતુ ગઈ કાલ સુધી પોતાને કુવૈતી માનતા ભારતીયો રાતોરાત રેફ્યુજી બનીને રસ્તા પર આવી ગયા. એમાં ત્યાંનો એક બિલ્યનેર બિલ્ડર રંજિત કટ્યાલ (અક્ષયકુમાર) પણ અંટાઈ ગયો. કુવૈતમાં તે પત્ની અમિþતા (નિમ્રત કૌર) અને એક મીઠડી દીકરી સાથે જલસાથી રહે. કુવૈતનાં મોટાં માથાં સાથે પાર્ટીઓમાં મહાલતા કટ્યાલને રાતોરાત આઇડેન્ટિટી ક્રાઇસિસ ઊભી થઈ ગઈ કે તે પોતે કુવૈતી છે કે ભારતીય? જેમ-જેમ કુવૈત પર સદ્દામનો કબ્જો મજબૂત બનતો ગયો તેમ-તેમ કટ્યાલ પરિવાર અને તેમના જેવા બીજા હજારો ભારતીયો પાસે કુવૈત છોડવા સિવાય બીજો કોઈ રસ્તો જ ન રહ્યો. પરંતુ નીકળવું કેવી રીતે? આખરે કટ્યાલે દિલ્હીમાં ભારતના વિદેશખાતાનો સંપર્ક સાધીને મદદ માગી અને નક્કી કર્યું કે પોતાની શરણમાં આવેલા સેંકડો ભારતીયોને સલામત સ્વદેશ પહોંચાડ્યા વિના કુવૈત છોડવું નહીં.